*Exito na tur nos muchanan participando.
ORANJESTAD (AAN): Diabierna mainta, a tuma luga apertura di Weganan Interinsular 2024 na Compleho Deportivo Frans Figaroa na Noord. E mainta deportivo aki a conta cu presencia di Minister di Enseñansa, Ciencia, Cultura y Deporte di Curaçao Sithree van Heydoorn, Diputado di Boneiro Nina den Heyer, Presidente di Parlamento di Aruba mr. Edgard Vrolijk, Sr. Virgilly Winklar, kende ta director di FDDK, Sr. Terrence de Jongh, kende ta director di Indebon, Sr. Junny Figaroa di Lotto pa Deporte, Sr. Alonso Tromp di FFD, directiva di FFD y demas invitadonan special.
E ceremonia di apertura a inicia cu desfile di e scolnan di Aruba, Boneiro y Curaçao cu ta competiendo e fin di siman aki den e competencia escolar. Weganan Interinsular entre e islanan ABC ta un medio di intercambio deportivo, cultural y social pa cera e lasonan di hermandad y brinda oportunidad na e mucha- y hobennan.
Un delegacion di alrededor di 150 hoben ta na Aruba y lo competi den e disciplina di trefbal di mucha muhe, dam y ahedres. Despues di esaki, Weganan Interinsular ta continua na Boneiro den luna di maart y ta clausura den luna di april na Curaçao.
Pa conclui, Minister Endy Croes ta gradici Sr. Junny Figaroa y Lotto pa Deporte, Sr. Kenneth Vrolijk y Stichting Sport Subsidie Aruba (SSA) pa sostene e proyecto aki. Sigur palabra di danki na tur cu a aporta pa haci e bunita proyecto aki posibel. Alabes, mandatario di Deporte ta desea tur scol cu ta participa den e competencia aki hopi exito. Cu deseo, dedicacion, determinacion y disciplina ta logra!